મિડ-ડે કપની સાતમી સીઝનના ગઈ કાલના દસમા દિવસે રમાયેલી ત્રણેય મૅચો વન-સાઇડેડ રહી હતી. ગઈ કાલે ક્રિસમસના રજાના દિવસે બધી મૅચોમાં અપેક્ષા પ્રમાણે પરિણામ આવ્યાં હતાં. લીગ મૅચનો છેલ્લો રાઉન્ડ ચાલી રહ્યો છે ત્યારે ટીમની હાર-જીત વચ્ચે પ્રી-ક્વૉર્ટર ફાઇનલમાં એન્ટ્રી-આઉટની અફરાતફરી શરૂ થઈ છે. ચૅમ્પિયન ટીમ ચરોતર રૂખીએ ધમાકેદાર બૅટિંગ કરીને કચ્છ-વાગડ લેઉવા પટેલને હરાવીને ટુર્નામેન્ટમાંથી આઉટ કરી ઘરનો રસ્તો દેખાડ્યો હતો. વીસા સોરઠિયા વણિક એની ત્રીજી મૅચમાં પણ કોઈ કમાલ ન દેખાડતાં સૌરાષ્ટ્ર લેઉવા પટેલ સામે હારીને ટુર્નામેન્ટમાંથી બહાર થઈ ગઈ હતી. ખડાયતાએ શાનદાર બૅટિંગ કરીને જંગી રનથી કચ્છી રાજગોર સામે જીતીને પ્રી-ક્વૉર્ટર ફાઇનલમાં પ્રવેશ મેળવી લીધો છે. છેલ્લી અને ચોથી મૅચમાં આહીર ટીમ અમુક કારણોસર મેદાન પર હાજર ન રહી શકતાં સઈ સુતાર વાંઝા નાઘેર ટીમને વૉક-ઓવર મળી હતી.